เงินบาทสัปดาห์หน้าเคลื่อนไหว30.70-31.บาท
แนวโน้มสัปดาห์หน้าเงินบาทอาจเคลื่อนไหวในกรอบ 30.70-31.00 บาทต่อดอลลาร์ฯจับตาแก้ไขวิกฤตหนี้ยูโรโซน
15 ต.ค. 2554

แนวโน้มสัปดาห์หน้าเงินบาทอาจเคลื่อนไหวในกรอบ 30.70-31.00 บาทต่อดอลลาร์ฯจับตาแก้ไขวิกฤตหนี้ยูโรโซน
บริษัทศูนย์วิจัยกสิกรไทย สรุปภาวะตลาดเงินรอบสัปดาห์ที่ผ่านมา (10-14ต.ค.) เงินบาทแข็งค่าเมื่อเทียบกับเงินดอลลาร์ฯ โดยเงินบาทปรับตัวในทิศทางที่แข็งค่าขึ้นเกือบตลอดสัปดาห์ ท่ามกลางความคาดหวังต่อมาตรการแก้ไขวิกฤตหนี้และเสริมความแข็งแกร่งให้กับภาคการเงินที่ชัดเจนในการประชุมสุดยอดผู้นำสหภาพยุโรป          หลังจากที่ประเทศสมาชิกยูโรโซนให้สัตยาบันรับมาตรการขยายบทบาทของกองทุน EFSF ครบทุกประเทศแล้ว นอกจากนี้ เงินบาทยังได้รับแรงหนุนจากทิศทางการแข็งค่าของสกุลเงินในภูมิภาคและแรงซื้อสุทธิของนักลงทุนต่างชาติในตลาดหุ้นไทย อย่างไรก็ดี เงินบาทลดช่วงบวกกลับมาในช่วงปลายสัปดาห์ท่ามกลางความกังวลต่อแนวโน้มเศรษฐกิจและความแข็งแกร่งของภาคธนาคารในยุโรป          ในวันศุกร์ (14 ต.ค.) เงินบาทปิดตลาดที่ 30.76 จากระดับ 30.98 บาทต่อดอลลาร์ฯ ในวันศุกร์ก่อนหน้า (7 ต.ค.)          สำหรับแนวโน้มสัปดาห์ถัดไป (17-21 ตุลาคม 2554) เงินบาทอาจเคลื่อนไหวในกรอบ 30.70-31.00 บาทต่อดอลลาร์ฯ โดยคงต้องจับตาสัญญาณของแผนยุทธศาสตร์ในการแก้ไขวิกฤตหนี้ยูโรโซนแบบเบ็ดเสร็จจากที่ประชุมระดับรัฐมนตรีคลัง (21 ต.ค.) และระดับผู้นำสหภาพยุโรปในช่วงสุดสัปดาห์ (23 ต.ค.) ถ้อยแถลงที่อาจสะท้อนถึงมุมมองต่อเศรษฐกิจสหรัฐฯ จากประธานเฟด ตลอดจนข้อมูลเศรษฐกิจจีนเดือนก.ย.และจีดีพีประจำไตรมาส 3/2554 รวมถึงการรายงานตัวเลขเศรษฐกิจสหรัฐฯ ที่สำคัญ ได้แก่ ตัวเลขเงินทุนไหลเข้าสุทธิสู่ตลาดการเงินสหรัฐฯ เดือนส.ค. ยอดขายบ้านมือสอง ดัชนีชี้นำเศรษฐกิจ ข้อมูลการเริ่มสร้างบ้าน และการขออนุญาตก่อสร้าง ดัชนีราคาผู้บริโภคและผู้ผลิต ผลผลิตภาคอุตสาหกรรมเดือนก.ย. ดัชนีตลาดที่อยู่อาศัย ผลสำรวจภาคการผลิตของเฟดสาขานิวยอร์ก ผลสำรวจแนวโน้มธุรกิจของเฟดสาขาฟิลาเดลเฟียเดือนต.ค. จำนวนผู้ขอรับสวัสดิการว่างงานรายสัปดาห์ และรายงานสรุปภาวะเศรษฐกิจหรือ Beige Book ของเฟด